SL Uradni list Evropske unije L 252/28

ODLOČBA KOMISIJE

z dne 13. septembra 2006

o dodelitvi začasne odobritve sistemov za identifikacijo in registracijo ovc in koz v Združenem kraljestvu v skladu z Uredbo Sveta (ES) št. 21/2004

(notificirano pod dokumentarno številko C(2006) 4086)

(Besedilo v angleškem jeziku je edino verodostojno)

(2006/615/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 21/2004 z dne 17. decembra 2003 o uvedbi sistema za identifikacijo in registracijo ovc in koz ter o spremembi Uredbe (ES) št. 1782/2003 in direktiv 92/102/EGS in 64/432/EGS (1) in zlasti člena 4(2)(d) Uredbe,

ob upoštevanju naslednjega:

(1) Uredba (ES) št. 21/2004 določa pravila za uvedbo sistemov za identifikacijo in registracijo ovc in koz. Določa, da morajo biti navedene živali na gospodarstvih identificirane v rokih, določenih v navedeni uredbi.

(2) Poleg tega Uredba (ES) št. 21/2004 določa, da morajo biti ovce in koze identificirane s prvim in drugim sredstvom za identifikacijo, določenim v navedeni uredbi. Določa, da drugo sredstvo za identifikacij lahko do 1. januarja 2008 nadomesti sistem, ki se sklada z navedeno uredbo in ga je odobrila Komisija, razen za živali v trgovini znotraj Skupnosti.

(3) Zato morajo ovce in koze, ki so v trgovini znotraj Skupnosti, izpolnjevati vse zahteve iz Uredbe (ES) št. 21/2004. Člen 4(2)(b) navedene uredbe določa, da morajo biti te živali identificirane z drugim sredstvom za identifikacijo, ki ga odobri pristojni organ in ustreza tehničnim značilnostim, navedenim v oddelku A.4 Priloge k Uredbi.

(4) Odločba Komisije 2005/617/ES z dne 17. avgusta 2005 o začasnem priznanju sistemov za identifikacijo in registracijo ovc in koz v Veliki Britaniji in Severni Irski (Združenem kraljestvu) je v skladu s členom 4(2)(d) Uredbe (ES) št. 21/2004 (2) začasno odobrila ta sistema do 30. aprila 2006. Navedena odločba je predvidela, da je treba odobritev teh dveh sistemov revidirati glede na preglede, izvedene do 31. januarja 2006.

(5) V sodelovanju z Združenim kraljestvom je Komisija opravila preglede na mestu samem, da bi ocenila delovanje teh sistemov in preverila izvajanje obveznosti Združenega kraljestva v zvezi z navedenima sistemoma. Končno poročilo in sprejemljiv akcijski načrt Združenega kraljestva sta zdaj na voljo in sta bila obravnavana v okviru Stalnega odbora za prehranjevalno verigo in zdravje živali.

(6) Združeno kraljestvo se je obvezalo, da bo obravnavalo vprašanja, do katerih je prišlo med pregledi na kraju samem za ocenitev delovanja teh sistemov in zlasti za pravočasno dokončanje predlaganega akcijskega načrta s sprejetjem vseh potrebnih ukrepov za krepitev sistemov, da se do 31. decembra 2006 zagotovi skladnost z Uredbo (ES) št. 21/2004.

(7) Sistema za identifikacijo in registracijo ovc in koz v Veliki Britaniji in Severni Irski je zato treba odobriti za novo omejeno obdobje, da se omogoči nadomestitev drugega sredstva za identifikacijo ovc in koz z navedenim sistemom, razen za živali v trgovini znotraj Skupnosti.

(8) Da ne bi prišlo do motenj v trgovini, mora biti začasna odobritev sistemov za identifikacijo in registracijo ovc in koz v Veliki Britaniji in Severni Irski od 30. aprila 2006 retroaktivna, tako da zajame celotno obdobje uporabe sistemov.

(9) Za preverjanje pravilne uporabe sistemov za identifikacijo in registracijo ovc in koz mora pristojni organ opraviti ustrezne preglede na kraju samem.

(10) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO ODLOČBO:

Člen 1

Sistema za identifikacijo in registracijo ovc in koz, določena v členu 4(2)(c) Uredbe (ES) št. 21/2004, ki ju uporablja Združeno kraljestvo v Veliki Britaniji in Severni Irski, se odobrita za obdobje od 1. maja 2006 do 30. junija 2007.

Člen 2

Brez poseganja v določbe, ki jih je treba določiti v skladu s členom 10(1)(a) Uredbe (ES) št. 21/2004, Združeno kraljestvo zagotovi, da pristojni organ vsako leto opravi ustrezne preglede na kraju samem, med katerimi preveri, da imetniki izpolnjujejo zahteve sistemov za identifikacijo in registracijo ovc in koz, kot je navedeno v členu 1.

Člen 3

Ta odločba je naslovljena na Združeno kraljestvo Velike Britanije in Severne Irske.

V Bruslju, 13. septembra 2006 Za Komisijo Markos KYPRIANOU Član Komisije

(1) UL L 5, 9.1.2004, str. 8.

(2) UL L 214, 19.8.2005, str. 63.